Beloning uitgeloof ná moord op Limpopo-burgemeesterMoses Maluleke, burgemeester van die Collins Chabane- plaaslike munisipaliteit in Limpopo is Donderdagaand doodgeskiet. (Foto: Facebook / Collins Chabane- plaaslike munisipaliteit) Die polisie in Limpopo het ’n beloning uitgeloof in verband met die moord op die burgemeester van die Collins Chabane- plaaslike munisipaliteit. ’n Beloning van R250 000 is uitgeloof vir inligting wat kan lei tot die inhegtenisneming en skuldigbevinding van Moses Maluleke se moordenaars. Maluleke (56) en sy 18-jarige seun is omstreeks 19:00 Donderdag in hul huis in Saselamani oorval. Die aanvallers het geld geëis. Maluleke en sy seun het glo nie aan die aanvallers se opdragte gehoor gegee nie waarna hulle geskiet is. Maluleke is op die toneel dood verklaar terwyl sy seun na ’n nabygeleë hospitaal vir behandeling vervoer is. Lt.genl. Thembi Hadebe, provinsiale polisiekommissaris, het die toneel dieselfde aand van die skietery besoek en onmiddellik ’n taakspan saamgestel om die voorval te ondersoek. Enigiemand met inligting oor die voorval word versoek om brig. Chris Mabasa by 082 469 0739, lt.kol. Ndou by 082 807 2666, lt.kol. Boshomane by 079 894 5501 of sers. Khosa by 073 616 9888 bel. Brig. Motlafelo Mojapelo, polisiewoordvoerder, het gesê mense kan ook Stop Misdaad by 08600 10111 bel. “Mense kan anoniem inligting verskaf en dit sal met streng vertroulikheid hanteer word.”